Spoločnosť generála Milana Rastislava Štefánika, z.s.

Začiatky dnešnej Spoločnosti generála M.R. Štefánika možno rátať od utorka 16. mája 1989, kedy v bývalom Dome slovenskej kultúry v Prahe sa konal seminár Milan Rastislav Štefánik a jeho miesto v novodobých československých dejinách. V bulletine Mesačný prehľad v editoriáli sa uvádzalo, že *„jednou z najdiskutovanejších postáv novodobých československých dejín je Milan Rastislav Štefánik. Vedec, politik, vojak. Zažili sme obdobie nekritického oslavovania, ale i obdobie jeho zavrhovania. Pravda býva obyčajne uprostred. Pre nás je zaujímavá, že bol i predsedom spolku slovenských študentov v Prahe - Detvan. Ako detvanec bol popri dr. Vavrovi Šrobárovi ministrom v prvej československej vláde. Sedemdesiat rokov od jeho tragického úmrtia je príležitosťou na diskusiu českých a slovenských historikov o jeho mieste v našich novodobých dejinách*“.

Musím podotknúť, že semináru predchádzal už závan nových pomerov časov Gorbačovovej „perestrojky a glasnosti“. Asi to bolo príčinou, že pol roku predtým, k sedemdesiatemu výročiu vzniku Československej republiky bol opätovne deň jej vzniku 28. október oslavovaný nie ako po roku 1948 Deň znárodnenia, ale opätovne ako deň vzniku Československej republiky. Dokonca druhá garnitúra československých politikov - predstavitelia nekomunistických strán Národneho frontu položili v ten deň kvety na hrob T.G. Masaryka v Lánoch a Edvarda Beneša v Sezimovom Ústí. Na Slovensku tak urobili predstavitelia Strany slovenskej obrody, Strany slobody a odborov, položením kvetinového venca na Bradle.

Semináru sa zúčastnili poprední českí a slovenskí historici a po odbornej stránke ho pripravil doc. Dr. Zdeněk Urban, významný slovakista na katedre československých dejín FFUK v Prahe. Pikantné na tom bolo, že seminár financovala Socialistická akadémia a Dr. Renáta Wohlgemutová, ktorú som na radu Zdeňka Urbana navštívil kvôli peniazom, bola dokonca rada, že sa použijú na niečo zmysluplného. To je svedectvom toho, že sa už dali realizovať rôzne veci, len bolo treba ich vhodne vysloviť, alebo sa o ne pokúsiť. Ja som mal výhodu, že patróna mi robil Ing. Jozef Havaš, ktorý bol predseda Klubu slovenskej kultúry, viedol sekretariát podpredsedu federálnej vlády Petra Colotku a keď bolo treba a bol včas informovaný, vedel veľa vecí „vyžehliť“. Jednotlivé referáty, ktoré boli na seminári prednesené , na jeseň publikoval na dve pokračovania vtedy veľmi progresívny a čítaný aj v Čechách Literárny týždenník.

. V máji 1990 sa slovenskí vysokoškoláci – Detvanci zúčastnili na spomienkovej oslave 5. mája na Bradle. Autobus vyzdobený trikolórami a plagátmi „*Slovenskí študenti z Prahy, Vysokoškolský spolok Detvan*“ vyvolali značnú pozornosť účastníkov slávnosti.

V lete 1990 delegácia Domu slovenskej kultúry navštívila Francúzsko a medzi iným dohovorila spoluprácu s francúzskou Spoločnosťou pamiatky M.R. Štefánika. Dohovorili sa rôzne možnosti spolupráce, okrem iného , že Dom slovenskej kultúry zváži možnosť premenovania Veľkej sály na Sálu M.R. Štefánika k 28. októbru 1990. K 72. výročiu založenia Československej republiky bol pripravený 26.októbra slávnostný program, v priebehu ktorého bola premenovaná Veľká sála Domu slovenskej kultúry na Sál gen. M. R Štefánika súčasne bola odhalená pamätná tabuľa s reliéfom M.R. Štefánika, ktorú daroval vtedajší predseda federálnej vlády Marián Čalfa, ktorý na akte prehovoril. Autorom reliéfu bol akad. Sochár Dobroslav Kotek. Premiér v slávnostnom prejave okrem iného povedal: “Najväčším vkladom Štefánika do histórie našich národov a československého štátu je jeho podiel na oslobodení Slovákov, ktorí v novom štáte našli svoj domov a podmienky pre národnú obrodu. Dnes naša mladá demokracia hľadá svoju tvár v novom usporiadaní vzájomných vzťahov Čechov a Slovákov v spoločnom štáte. V revolučnom duchu, v ktorom riešime túto otázku, ako by sme si nedostatočne pripomínali dôvody našej spoločnej existencie. Musíme si pripomínať našu historickú kontinuitu, kultúrnu vzájomnosť m, ekonomické prepojenie, ale aj schopnosť vstúpiť do zjednocujúcej sa Európy ako integrovaný štát rovnoprávnych a svojbytných národov. S vedomím toho v tento deň (26.10.1990) odhaľujeme pamätnú tabuľu a vzdávame hold osobnosti, ktorej ocenenie je vyjadrené v zákone, ktorý prijalo v apríli t.r. Federálne zhromaždenie ČSFR: Milan Rastislav Štefánik. Zaslúžil sa o vznik spoločného štátu Čechov a Slovákov“. Slávnosti sa zúčastnil a prehovoril aj francúzsky veľvyslanec v Prahe J.Guegiuno, predseda Francúzskej spoločnosti pre uctenie pamiatky M.R. Štefánika Jan Dobrzenský a podpredseda tejto spoločnosti Josef Fišera a ďalšie osobnosti pražského verejného života. Podpredseda federálnej vlády Jozef Mikloško, podpredseda českej vlády Milan Lukeš, pražský primátor Jaroslav Kořán ktorý spolu s francúzskym veľvyslancom odhalil pamätnú tabuľu, ďalej členovi d diplomatického zboru v Prahe. Pri tejto príležitosti venoval sochár William Schiffer Domu slovenskej kultúry okrúhly reliéf predstavujúci Štefánika ako vedca, ktorý sme umiestnili do salóniku DSK Dnes je táto plaketa, ktorá bola opätovne inštalovaná za účasti prezidentov Ivana Gašparoviča a Miloša Zemana, v Slovenskom dome v Soukenickej ulici v Prahe 1.

Od roku 1990 organizoval Dom slovenskej kultúry pre členov Klubu slovenskej kultúry a niektorých ´ďalších členov Štefánikovej spoločnosti zo Slovenska sedem autobusových exkurzií po stopách 1. odboja do Francúzska. Zastavili sme sa na miestach bojov u Douamontu , pri Verdune a navštívili sme miesta spojené so životom M.R. Štefánika v Paríži- Štefánikove námestie a hvezdáreň v Meudone. Pri tej príležitosti sme hľadali spôsob, ako by bolo možné inštalovať v Meudone v blízkosti sochy jeho učiteľa a priateľa Pierre Janssena Štefánikovu sochu. Rôzne rokovania boli úspešné až neskôr, ale v roku 1999 sme sa zúčastnili odhalenia sochy slovenským premiérom, Mikulášom Dzurindom v Meudone. Socha nebola síce nainštalovaná na mieste, ktoré sme pôvodne vyhliadli, ale bolo dôležité že sa tento významný čin podaril.

Dňa 26. novembra 1991 bola v maďarskom Sarvaši, na budove školy, kde Štefánik maturoval a je tam dnešná slovenská škola s internátom, odhalená pamätná tabuľa so Štefánikovou soškou. Financovali ju vtedajší federálny premiér Marián Čalfa, ktorý sa slávnosti osobne zúčastnil a predseda slovenskej vlády Ján Čarnogurský, ktorého zastupoval podpredseda slovenskej vlády Martin Porubjak. Okrem ministra bez torby maďarskej vlády Józsefa Ferencza Nagya sa toho zúčastnili aj francúzsky veľvyslanec v Budapešti, maďarský veľvyslanec v Prahe György Varga a československý veľvyslanec v Budapešti Rudo Chmel. Tomu patrí veľká zásluha na tom, že dokázal vybaviť, aby soška Štefánika, ktorý bol spoluzakladateľom Československej republiky a tým v očiach niektorých iredentistických Maďarov človek, ktorý rozbil rakúsko-uhorskú monarchiu, bola bez problémov inštalovaná. Musím poznamenať, že slávnosť mala význam pre celé mesto a ako mi povedal vtedajší mešťanosta Sarvašu László Deméter, ktorý po matke bol Slovák, obyvatelia mesta sú dvojjazyční a medzi nimi nie sú národnostné problémy. Medzi hosťami z Československa bol aj gróf Dobrzenský, ktorý bol v tej dobe predseda Medzinárodnej spoločnosti M.R. Štefánika a významný slovenský politik Dr. Martin Kvetko. Ja som vtedy ako riaditeľ Domu slovenskej kultúry podpísal dohodu o spolupráci s Jánosom Folytánom, riaditeľom tamojšej slovenskej školy s internátom. Táto dohoda platí dodnes a sám som od tej doby nielen viackrát navštívil Sarvaš, ale aj spoluorganizoval návštevu sarvašanov v Prahe.

V súvislosti s prípravou rozdelenia Československa a následne i so zrušením Domu slovenskej kultúry bol v záujme zachovania kontinuity štefánikovských aktivít pri DSK v auguste 1992 ustanovený – so súhlasom Spoločnosti M.R. Štefánika so sídlom v Brezovej pod Bradlom – Klub spoločnosti M. R. Štefánika. Týmto činom sa zabezpečila kontinuita štefánikovských aktivít i po rozdelení Československej federácie.

Na finančné zabezpečenie veľkého projektu odhalenia sochy na Petŕíne bola založená Nadácia M.R. Štefánika. Štatút nadácie sa prijal na ustavujúcom zasadaní Nadácie dňa 26. augusta 1992 v Dome slovenskej kultúry a registrácia bola schválená na Obvodnom úrade v Prahe 1. Za predsedu bol zvolený Marián Čalfa, podpredsedom sa stal Vojtech Čelko a tajomníkom Jozef Havaš. Na činnosť Nadácie prostriedky zo svojho dispozičného fondu venoval československý premiér Marián Čalfa, keď po voľbách v roku 1992 odchádzal z funkcie.

Medzitým som bol upozornený jednou členkou Klubu slovenskej kultúry, že na hrade Pecka, kde bol vtedy depozitár sôch pražskej Národnej galérie sú vystavené sochy sochára Bohumila Kafku a medzi nimi aj M.R. Štefánika v leteckej uniforme. Spoločne s Ing. Jozefom Havašom a Ing. Vojtechom Vecánom, s ktorým sme boli vo vedení Štefánikovej nadácie sme uvažovali ako dostať Kafkovu sochu do Prahy a vystaviť ju v sochárskej zbierke Národnej galérie na zámku Zbraslav. Navštívili sme spoločne vtedajšieho správcu sochárskej expozície Ing. Vaška Erbena, ktorý nás priateľsky prijal, ale povedal nám, že do stávajúcej koncepcie expozície by sa mu socha Štefánika nehodila, lebo Bohumil Kafka je zastúpený inými svojimi dielami, ale ak by to bolo želanie riaditeľa Národnej galérie Dr. Ladislava Daniela, tak by nerobil prekážky. Z vlastnej skúsenosti som vedel, že nie je nikdy dobré, keď sa niečo, čo má byť, robí pod nátlakom. Priateľsky sme s rozlúčili , ale odišli bez konkrétneho výsledku. Cestou k východu sme v zámockej záhrade pri hospodárskej budove videli v igelite zabalenú sochu T.G. Masaryka od Vincenta Makovského, čo nás veľmi nepovzbudilo. V tom čase prebiehala diskusia o tom, kde by mala byť inštalovaná Masarykova socha v Prahe. Základný kameň bol na Újezde položený v prítomnosti prezidenta Edvarda Beneša k desiatemu výročiu úmrtia TGM už v roku 1947. V roku 1988 sa objavili signály, že by tam socha mohla byť inštalovaná k výročiu republiky. S tým návrhom prišla do tej doby nepovolená Masarykova spoločnosť, ale od vtedy sa prakticky nič nedialo. Nakoniec si tam v roku 2002 našiel priestor pomník obetiam komunizmu od Olbrama Zoubka.

Ešte v ten deň sme s Ing. Havašom diskutovali o možnostiach umiestnenia sochy a napadlo nás, že by bolo vhodné miesto pri Štefánikovej hvezdárni na Petříne. Len sme nevedeli, čo v tom smere podniknúť. Na druhý deň som hovoril o včerajšej návšteve Zbraslavi s Mgr. Tondlom, ktorý bol zmocnencom pre ukončenie činnosti Domu slovenskej kultúry. Ja som krátko predtým požiadal o odvolanie z funkcie riaditeľa Domu slovenskej kultúry, lebo som nechcel, aby som bol vo funkcii riaditeľa pri likvidácii inštitúcie, pri zrode ktorej som stál. Mgr. Tondl mi povedal, že to nie je problém, lebo pozná Dr. Oldřicha Hlada, riaditeľa Štefánikovej hvezdárne a pozve ho na návštevu, aby sme sa o tejto možnosti poradili. Dr. Hlad na druhý deň prišiel a spoločne i s Ing. Havašom sme v štvorici preberali túto myšlienku,. Dr. Hlad si hneď osvojil myšlienku inštalovať sochu pri hvezdárni, pričom nám spomenul aj peripetie s názvom hvezdárne. To, že názov Štefánikova hvezdáreň, ktorý sa hvezdárni vrátil v roku 1967 bol druhý krát odstránený v roku 1972 a premenovaný na Lidová hvezdárna, bol príkaz z Bratislavy,. V Prahe to nikoho nenapadlo.

Dr. Hlad patril medzi málo riaditeľov, ktorí pokračovali vo svojej funkcii aj po roku 1989. On sám bol riaditeľom hvezdárne od roku 1967. Bol to veľmi zanietený človek pre osobnosť M.R. Štefánika, všestranne erudovaný, mal veľmi dobré kontakty ale aj na Slovensku patril medzi uznávanú osobnosť svojho odboru. Sám vybavil všetky povolenia, ktoré boli potrebné, aby socha mohla byť inštalovaná.

Peniaze na inštalovanie sochy pri hvezdárni, napríklad bolo treba dať spraviť sokel pod sochu ( jeho autorom sa stal Ing. arch. Gorazd Balejík), potom tabuľu na budovu hvezdárne a ešte iné veci, ktoré s tým súviseli sme mali ešte z doby založenia Štefánikovej nadácie. Jej predseda Marián Čalfa patril k ľuďom, ktorí si veľmi vážili osobnosť Milana Rastislava Štefánika. Pred inštalovaním, bolo potrebné ešte vybaviť niektoré právne záležitosti. Zmluvu medzi Národnou galériou a Štefánikovou hvezdárňou, podľa ktorej socha ostala v majetku Národnej galérie a Štefánikova hvezdáreň , podľa  sa mala postarať o jej ochranu a do budúcnosti zaplatiť poistné poplatky.

Po tomto stretnutí sme si rozdelili úlohy, kto čo urobí a v spolupráci Havaš, Hlad, Vecán a Čelko sme za pomocí peňazí od expremiéra Čalfu a pomoci ďalších členov Štefánikovej nadácie a Klubu slovenskej kultúry pripravili na 30. augusta 1994 o 16. Hodine slávnostné odhalenie Kafkovej sochy generála M.R. Štefánika vedľa Štefánikovej hvezdárne na Petříne.

Autor sochy Bohumil Kafka sa zoznámil s M.R. Štefánikom počas svojho pobytu v Paríži a priateľsky sa stýkali v rokoch 1904-1908. Aj vzhľadom na túto skutočnosť bol Bohumil Kafka vyzvaný zúčastniť sa súťaže na zhotovenie pomníka. Sám o tom neskôr v roku 1938 napísal: *„Uvědomoval jsme si onen krásný mýtus, kterým široká veřejnost a prostý lid lne s láskou a obdivem k tomuto Slovákovi, jehož duchovní zrak k hvězdám se obracel a který hlubokou láskou lnul ke své rodné zemi. Muže povahy vrozeně statečné, který se nelekal žádných překážek, a který pro velké ideje dovedl bez váhání nasadit i život. Přál bych si, aby v každém, kdo se zahledí na tento pomník vyvolány byly city lásky k vlasti a umění, kterými jsme dílo tvořili- aby vyvolány byly city a myšlenky jimiž žil a heroicky padl národní hrdina slovenský – Milan Rastislav Štefánik“.*

*-*Socha bola zhotovená v roku 1933 a odliata do bronzu Karlom Bartákom v roku 1934.

Popri Mariánovi Čalfovi, ktorý mal pri odhalení sochy hlavný prejav, prehovoril o osobnosti M.R. Štefánika český prezident Václav Havel. Vo svojom prejave zdôraznil, že v preambule ústavy sa Česká republika hlási k tradícii nielen českej, ale aj československej štátnosti, pri zrode ktorej stál Štefánik. Slovenského prezidenta Michala Kováča zastupoval minister obrany, známy štefánikovský bádateľ Pavel Kanis . Posolstvo prezidenta Kováča prečítal minister kultúry Ľubo Roman, Hviezdoslavovu báseň o M.R. Štefánikovi recitoval Ladislav Chudík. Slávnosť pod patronátom Armády Českej republiky , mala patričný lesk. Vojenská hudba zahrala hymny obidvoch krajín a na záver zaznela Štefánikova obľúbená pieseň Zachodí slniečko...

Pri odhalení boli prítomní nielen zástupcovia diplomatického zboru krajín v ktorých pôsobil M.R. Štefánik, ale mnohí ministri, poslanci, členovia Spoločnosti T. G. Masaryka, Edvarda Beneša, Štefánikovej spoločnosti z Brezovej pod Bradlom, Štefánikovej nadácie z Bratislavy, zástupcovia Svazu bojovníkov za svobodu, legionári a najmä pražská verejnosť. Slávnosť sa konala v duchu česko- slovenskej vzájomnosti. Je zaujímavé, že to bola prvá socha jedného zo spoluzakladateľov Československej republiky. Masarykova socha bola inštalovaná na Hradčanskom námestí v roku 2000 a Benešova socha pred Černínskym palácom až v roku 2005.

Od doby inštalovania Štefánikovej sochy na Petříne sa každý rok na tomto mieste konajú spomienkové stretnutia. V deň tragického úmrtia M.R. Štefánika -4. mája, v deň jeho narodenia 21. júla a v deň založenia Československej republiky 28. októbra.

Je to už tradičné, že každý slovenský prezident či premiér, ale aj mnohí ministri začínajú, alebo končia návštevu Prahy pri Štefánikovej soche. Vyslovujú tak úctu k slovenskému podielu na vzniku Československej republiky stelesnenému v osobnosti M.R. Štefánika. Štefánikova socha na Petříne sa stala miestom obľúbených vychádzok návštevníkov hlavného mesta Českej republiky . je trvalým symbolom vzájomnej spolupatričnosti Čechov a Slovákov.

V priebehu rokov, podľa právnych predpisov sa Štefánikova Nadácia transformoval na obecne prospešnú Spoločnosť M.R. Štefánika. Zaregistrovaná bola 24. mája 2004. Získaním právnej subjektivity vyvrcholila viac než pätnásťročná aktivita v pražskom prostredí, ktorá začala vedeckým, seminárom o živote, diela a odkaze Milana Rastislava Štefánika 16. mája 1989.

Občianske združenie si kládlo za cieľ rozvíjať a šíriť myšlienkový odkaz Milana Rastislava Štefánika, jedného zo spoluzakladateľov spoločného štátu Čechov a Slovákov, astronóma, generála letectva francúzskej armády, diplomata a ministra vojny prvej Československej republiky. Združenie sa zameralo na poznanie života a diela M.R. Štefánika v Českej republiky,. Pre dosiahnutie týchto cieľov zabezpečuje dokumentačnú a informačnú činnosť , spolupracuje s domácimi a zahraničnými inštitúciami, ktoré majú zhodné, alebo obdobné ciele najmä so Spoločnosťou T.G. Masaryka v Prahe a so Spoločnosťou a Nadáciou v M.R. Štefánika v Brezovej pod Bradlom a v Bratislave.

Podľa nového občianskeho zákonníka bola od 1. januára 2014 zapísaná Spoločnosť M.R. Štefánika ako spolok.

V priebehu svojej existencie začala vyvíjať väčšiu aktivitu v rámci česko-slovenského kontextu venujúc pozornosť osobnostiam, ktoré ho vytvárali. Napríklad Milan Hodža, Vladimír Clementis, Vavro Šrobár, Ivan Dérer, Alexander Dubček, Martin Kukučín, Ján Smrek, Laco Novomeský a ďalšie osobnosti Od roku 2012 má svoje webové stránky. V priebehu roku pripravuje svoje vlastné programy, v podobe prednášok, uvedení kníh, besied, komentovaných filmov alebo sa podieľa na programoch, ktoré pripravujú iné slovenské a české organizácie podobného zamerania. Počet členov sa pohybuje okolo päťdesiatky.

PhDr. Vojtech Čelko

Predseda Spoločnosti M. R. Štefánika, z.s. v Českej republike